CELEX: 32018D1668
Language: sk
Date: 2018-11-06 00:00:00
Title: Vykonávacie rozhodnutie Komisie (EÚ) 2018/1668 zo 6. novembra 2018, ktorým sa mení príloha I k rozhodnutiu 2006/766/ES, pokiaľ ide o zápis týkajúci sa Spojených štátov amerických v zozname tretích krajín a území, z ktorých je povolený dovoz živých, chladených, mrazených alebo spracovaných lastúrnikov, ostnatokožcov, plášťovcov a morských ulitníkov určených na ľudskú spotrebu [oznámené pod číslom C(2018) 7207] (Text s významom pre EHP)

8.11.2018   
               
               
                  SK
               
               
                  Úradný vestník Európskej únie
               
               
                  L 278/26
               
            
         VYKONÁVACIE ROZHODNUTIE KOMISIE (EÚ) 2018/1668
         zo 6. novembra 2018,
         ktorým sa mení príloha I k rozhodnutiu 2006/766/ES, pokiaľ ide o zápis týkajúci sa Spojených štátov amerických v zozname tretích krajín a území, z ktorých je povolený dovoz živých, chladených, mrazených alebo spracovaných lastúrnikov, ostnatokožcov, plášťovcov a morských ulitníkov určených na ľudskú spotrebu
         
            
               [oznámené pod číslom C(2018) 7207]
            
         
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 854/2004 z 29. apríla 2004, ktorým sa ustanovujú osobitné predpisy na organizáciu úradných kontrol produktov živočíšneho pôvodu určených na ľudskú spotrebu (1), a najmä na jeho článok 11 ods. 1,
         keďže:
         
                     (1)
                  
                  
                     V nariadení (ES) č. 854/2004 sa stanovuje, že produkty živočíšneho pôvodu sa smú dovážať len z tretej krajiny alebo jej časti, ktorá je uvedená v zozname vypracovanom v súlade s uvedeným nariadením.
                  
               
                     (2)
                  
                  
                     V nariadení (ES) č. 854/2004 sa tiež stanovuje, že pri zostavovaní a aktualizácii takýchto zoznamov sa musia brať do úvahy výsledky kontrol Únie v tretích krajinách. V nariadení Európskeho parlamentu a Rady (ES) č. 882/2004 (2) sa stanovuje, že tretie krajiny sa v takýchto zoznamoch uvádzajú iba vtedy, ak ich príslušné orgány poskytujú primerané záruky, pokiaľ ide o súlad alebo rovnocennosť s potravinovým a krmivovým právom Únie a predpismi o zdraví zvierat.
                  
               
                     (3)
                  
                  
                     V rozhodnutí Komisie 2006/766/ES (3) sa uvádzajú tie tretie krajiny a územia, ktoré spĺňajú kritériá uvedené v nariadení (ES) č. 854/2004, a môžu preto zaručiť, že produkty uvedené v rozhodnutí 2006/766/ES spĺňajú hygienické podmienky stanovené v právnych predpisoch Únie na ochranu zdravia spotrebiteľov, a môžu sa teda vyvážať do Únie. V prílohe I k uvedenému rozhodnutiu sa predovšetkým stanovuje zoznam tretích krajín, z ktorých je povolený dovoz lastúrnikov, ostnatokožcov, plášťovcov a morských ulitníkov určených na ľudskú spotrebu. V uvedenom zozname sú aj obmedzenia týkajúce sa takéhoto dovozu z určitých tretích krajín.
                  
               
                     (4)
                  
                  
                     Posledné kontroly Únie v Spojených štátoch amerických vykonané na účely vyhodnotenia zavedeného kontrolného systému, ktorým sa riadi produkcia lastúrnikov určených na vývoz do Únie, sa uskutočnili v roku 2015. Z uvedených kontrol, ako aj ubezpečení príslušných orgánov Spojených štátov amerických vyplýva, že podmienky produkcie lastúrnikov, ktoré sa uplatňujú v štátoch Massachusetts a Washington, poskytujú záruky rovnocenné zárukám stanoveným v príslušných právnych predpisoch Únie. V dôsledku toho by sa mal povoliť dovoz lastúrnikov, plášťovcov, ostnatokožcov a morských ulitníkov zo štátov Massachusetts a Washington v Spojených štátoch amerických. Komisia stanoví osobitné podmienky vývozu týchto produktov v certifikáte verejného zdravia.
                  
               
                     (5)
                  
                  
                     Rozhodnutie 2006/766/ES by sa preto malo zodpovedajúcim spôsobom zmeniť.
                  
               
                     (6)
                  
                  
                     Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO ROZHODNUTIE:
         
            Článok 1
            V prílohe I k rozhodnutiu 2006/766/ES sa zápis týkajúci sa Spojených štátov amerických nahrádza takto:
            
               
                           „US
                        
                        
                           SPOJENÉ ŠTÁTY AMERICKÉ
                        
                        
                           Štáty Massachusetts a Washington“
                        
                     
         
         
            Článok 2
            Toto rozhodnutie je určené členským štátom.
         
         
            V Bruseli 6. novembra 2018
            
               
                  Za Komisiu
               
               Vytenis ANDRIUKAITIS
               
                  člen Komisie
               
            
         
         
            (1)  Ú. v. EÚ L 139, 30.4.2004, s. 206.
         
            (2)  Nariadenie Európskeho parlamentu a Rady (ES) č. 882/2004 z 29. apríla 2004 o úradných kontrolách uskutočňovaných s cieľom zabezpečiť overenie dodržiavania potravinového a krmivového práva a predpisov o zdraví zvierat a o starostlivosti o zvieratá (Ú. v. EÚ L 165, 30.4.2004, s. 1).
         
            (3)  Rozhodnutie Komisie 2006/766/ES zo 6. novembra 2006, ktorým sa ustanovuje zoznam tretích krajín a území, z ktorých je povolený dovoz lastúrnikov, ostnatokožcov, plášťovcov, morských ulitníkov a produktov rybolovu (Ú. v. EÚ L 320, 18.11.2006, s. 53).